**Bázakerettye Község Önkormányzata Képviselőtestületének**

 **7/2016.(VII.8.) önkormányzati rendelete**

**a települési hulladékkal kapcsolatos közszolgáltatásról**

**a hulladékgazdálkodás és a köztisztaság helyi szabályairól**

Bázakerettye Község Önkormányzat Képviselő-testületének az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 11. és 19. pontjában meghatározott feladatkörében eljárva, a hulladékról szóló 2012. évi CLXXXV. törvény 35. §-ában és a 88. § (4) bekezdésében, valamint a vízgazdálkodásról szóló 1995. évi LVII. törvény 44/C. § (2) bekezdésében kapott felhatalmazás alapján az alábbiakat rendeli el:

**A rendelet célja**

 **1.§** (1) A rendelet célja a települési hulladékhoz kapcsolódó hulladékgazdálkodási közszolgáltatás helyi szabályozása, a köztisztaság, a közegészségügyi rendelkezések betartásának biztosítása.

**A rendelet hatálya**

**2. §** (1)A rendelet területi hatálya Bázakerettye község közigazgatási területére terjed ki.

 (2) A rendelet személyi hatálya Bázakerettye Község közigazgatási területén belül minden ingatlantulajdonosra, birtokosra, vagyonkezelőre és használóra (továbbiakban együtt: ingatlantulajdonos) , valamint a község területén települési hulladék gyűjtését, szállítását és ártalmatlanítását végzőre kiterjed.

 (3) A rendelet tárgyi hatálya kiterjed a települési hulladékkal kapcsolatos közszolgáltatásra.

**Értelmező rendelkezések**

**3.§** Az e rendeletben használt fogalmakat a Ht. és végrehajtási rendeletei szerinti tartalommal kell alkalmazni, értelmezni.

**Hulladékgazdálkodási közszolgáltatás**

**4.§** (1) Bázakerettye Község Önkormányzata (a továbbiakban: önkormányzat) e rendeletben foglaltak szerint hulladékgazdálkodási közszolgáltatást (a továbbiakban: közszolgáltatás) szervez és tart fenn.

 (2) A közszolgáltatás kiterjed a települési hulladék rendszeres gyűjtésére, elszállítására, ártalmatlanítására és kezelésére.

 (3) Bázakerettye Község közigazgatási területén a települési hulladékkal kapcsolatos kötelező helyi közszolgáltatás teljesítésére jogosult közszolgáltató (a továbbiakban: Közszolgáltató): Zalai Közszolgáltató Nonprofit Kft. 8900 Zalaegerszeg Gasparich Márk utca 26.

**A közszolgáltatás igénybevételének módja és feltételei**

 **5.§** (1) A települési hulladékhoz kapcsolódó hulladékgazdálkodási közszolgáltatás igénybevételére vonatkozó szerződéses jogviszony kezdő időpontjának azt a napot kell tekinteni, amelyen az ingatlantulajdonos a hulladékgazdálkodási közszolgáltatás igénybevételére kötelezetté vált.

 (2) Ha jogszabály, vagy jogerős bírósági, vagy hatósági határozat eltérően nem rendelkezik, az (1) bekezdés szerinti kezdő időpont:

 a) tulajdonos esetében a tulajdonjog jogerős ingatlan-nyilvántartásba történő bejegyzésének napja;

 b) birtokos esetében az ingatlan birtokbavételének napja;

 c) vagyonkezelő esetében a vagyonkezelői szerződés szerinti birtokbavétel napja;

 d) használó esetében az ingatlan tényleges használatának első napja.

 **A háztartási hulladék gyűjtésére és szállítására**

**vonatkozó szabályok**

**6.§** (1) Az ingatlantulajdonos köteles a Közszolgáltató által nyújtott közszolgáltatást a háztartási hulladék vonatkozásában hetente egy alkalommal – a Közszolgáltató által megjelölt időpontban - igénybe venni.

 (2) Az ingatlantulajdonos a háztartási hulladék gyűjtésére, illetve elszállítására érvényes szabvány szerinti 110 liter vagy 120 liter gyűjtőedények valamelyikét köteles igénybe venni, és kizárólag azt használni.

 (3) Az ingatlantulajdonos az általa használt gyűjtőedényen köteles tartós jelöléssel feltüntetni az ingatlan címét, utcanév házszám vagy helyrajzi szám.

 (4) A háztartási hulladékra vonatkozó közszolgáltatás igénybevételére kötelezetté vált ingatlantulajdonost a Közszolgáltató köteles bizonyítható módon írásban tájékoztatni a közszolgáltatás lényeges feltételeiről. A Közszolgáltató a tájékoztatási kötelezettségének saját internetes honlapján keresztül is eleget tehet.

 (5) A rendszeresített gyűjtőedények beszerzése, tisztítása, fertőtlenítése, javítása, pótlása az ingatlantulajdonos kötelessége.

 (6) Az ingatlantulajdonos a legkisebb rendszeresített űrtartalmú gyűjtőedénynél kisebb űrtartalmú edényt nem használhat.

(7) Azon ingatlantulajdonosoknak, akiknek ingatlanán valamilyen oknál fogva megnövekszik a háztartási hulladék mennyisége, de annak eseti jellege vagy mennyisége nem teszi szükségessé újabb gyűjtőedény beszerzését, azok kiegészítésként a Közszolgáltatónál megvásárolható cégemblémás zsákban helyezhetnek ki hulladékot. A zsák ára magában foglalja az előállítás költsége mellett a zsákban kihelyezett hulladékgyűjtési, szállítási és lerakóhelyen történő ártalmatlanítási díját is.

**A háztartási hulladékhoz hasonló hulladék**

**gyűjtésére és szállítására vonatkozó szabályok**

 **7. §** (1) Az ingatlantulajdonos köteles a Közszolgáltatónak igazolható módon bejelenteni az ingatlanán folytatott vagy folytatni kívánt - ipari, kereskedelmi, szolgáltató és egyéb – gazdasági tevékenység során létrejövő, a háztartási hulladékhoz hasonló hulladék keletkezésének a tényét, a keletkezett hulladék minőségét és mennyiségét. A Közszolgáltató e bejelentést annak átvételét követő két munkanapon belül köteles rögzíteni.

 (2) Az ingatlantulajdonos által megjelölt minőségű és mennyiségű háztartási hulladékhoz hasonló hulladékhoz kapcsolódó közszolgáltatás igénybevételére a Közszolgáltató és az ingatlantulajdonos írásban külön szerződést köt, abban az esetben, ha a megjelölt hulladék mennyiség a heti 240 litert meghaladja. A szerződésben meg kell határozni különösen

 a) a gyűjtéshez szükséges gyűjtőedény típusát (űrméret) és számát,

 b) közszolgáltatás igénybevétele és teljesítése szempontjából a hulladék gyűjtésére és szállítására vonatkozó feltételeket (gyűjtés időpontja és gyakorisága, felek kötelezettségei, stb.),

 c) a közszolgáltatási díj megfizetésére vonatkozó kikötéseket.

 (3) Ha az ingatlantulajdonos által megjelölt minőségű és mennyiségű háztartási hulladékhoz hasonló hulladék mennyisége a heti 240 litert nem haladja meg, akkor az ingatlantulajdonos jogosult igénybe venni külön szerződés megkötése nélkül is a hulladék gyűjtéséhez a háztartási hulladék gyűjtéséhez rendszerbe állított gyűjtőedényt és a 6. § (12) bekezdésben megjelölt 120 literes műanyagzsákot, a rájuk irányadó rendelkezések megfelelő alkalmazásával.

 (4) Gazdálkodó szervezet ingatlantulajdonos a háztartási hulladékhoz hasonló hulladék részét képző elkülönítetten gyűjtött hulladék kezeléséről a Ht. 31.§ (1) bekezdésében meghatározottak szerint gondoskodik.

**A települési hulladék gyűjtésére és szállítására**

**vonatkozó közös szabályok**

 **8. §** (1) Az ingatlantulajdonos kötelezettsége, hogy az ingatlanon keletkező települési hulladékot- különös tekintettel a hatékony hasznosításra, feldolgozásra, illetve a környezetbarát ártalmatlanításra – az elszállításra való átvételig az ingatlanán gyűjtse, illetve azt megfelelő gyűjtőedényben tárolja.

 (2) Az ingatlantulajdonos köteles a gyűjtőedényt a hulladék elszállítása céljából a Közszolgáltató által megjelölt, illetve a 7. § (2) bekezdése és a 18. § (2) bekezdése szerinti szerződésben rögzített időben, közterületen, a gyűjtést végző gépjárművel megközelíthető és ürítésre alkalmas helyen elhelyezni. A kihelyezett fedeles gyűjtőedény fedelének - a közterület szennyezésének elkerülése érdekében - lecsukott állapotban kell lenni. A gyűjtőedény nem akadályozhatja a jármű- és gyalogos forgalmat és elhelyezése egyébként sem járhat baleset vagy károkozás veszélyének előidézésével, vagy mások jó közérzetének a megzavarásával.

 (3) A települési hulladék gyűjtése, tárolása során olyan gondossággal kell eljárni, hogy a hulladék sem az ingatlanon, sem a közterületen, sem a szállító járműbe való ürítéskor ne szóródjon szét, egyéb módon környezetterhelést ne idézzen elő.

 (4) Nem szabad a gyűjtőedényben veszélyes hulladékot, vagy egyéb olyan anyagot elhelyezni települési hulladékként, amely veszélyezteti a gyűjtéssel és szállítással foglalkozók vagy mások életét, testi épségét vagy egészségét.

 (5) A gyűjtőedényt a gyűjtési és szállítási napok kivételével

 a) az ingatlanon belül kell elhelyezni és tárolni;

 b) közterületen csak közterület-használati engedély alapján lehet elhelyezni.

 **9. §** Az az ingatlantulajdonos, akinek e rendelet szerinti háztartási hulladéka keletkezik, de az ingatlana egyidejűleg gazdálkodó szervezet cégnyilvántartásban bejegyzett székhelyéül, telephelyéül vagy fióktelepéül is szolgál, köteles a települési hulladékát a gazdálkodó szervezetnek az ingatlanon folytatott gazdasági tevékenysége során keletkezett háztartási hulladékhoz hasonló hulladékától elkülönítetten gyűjteni, és köteles a közszolgáltatást e rendelet szerint mind a magánszemélynek, mind a gazdálkodó szervezetnek külön-külön igénybe venni.

 **10. §** (1) A helyi közszolgáltatás lényeges feltételeiben tervezett változásokról a Közszolgáltató az ingatlantulajdonost - a változást megelőzően legalább 7 nappal korábban – írásban értesíteni köteles. Írásbeli értesítés a megadott e-mail címre küldött elektronikus levél is. Emellett ezt az értesítését a Közszolgáltató az internetes honlapján keresztül is közzéteszi.

 (2) A Közszolgáltató a közszolgáltatással összefüggő tevékenységét mindenkor a vonatkozó hatályos jogszabályi előírásokban foglalt műszaki, közegészségügyi és egyéb feltételeknek megfelelően köteles ellátni.

 **11. §** A Közszolgáltató a hulladékgazdálkodási közszolgáltatás körébe tartozó hulladék kezeléséről a hulladék hulladékkezelőnek történő átadása útján gondoskodik.

**Elkülönített hulladékgyűjtés**

 **12. §** (1) Bázakerettye Község közigazgatási területén az Önkormányzat a Közszolgáltatóval együttműködve elkülönített hulladékgyűjtési (továbbiakban: szelektív hulladékgyűjtés) közszolgáltatást szervez és tart fenn.

 **13. §** (1) A szelektív gyűjtőkonténerekbe csak az azokon feltüntetett fajtájú hulladék kerülhet, tilos bennük rendeltetéstől eltérő, környezetre vagy emberi egészségre ártalmas, vagy a gyűjtőjárművet rongáló hulladékot elhelyezni.

 **14.** **§** A Közszolgáltató házhoz menő, zsákos szelektív hulladékgyűjtést végez a településen, havi gyakorisággal. A pontos időpontokról a Közszolgáltató külön értesítést küld az Önkormányzatnak

**Lomtalanítás**

 **15. §** (1) A nagydarabos háztartási hulladék (lom) - amely a rendszeresített gyűjtőedényben mérete miatt nem helyezhető el – gyűjtéséről, szállításáról és ártalommentes elhelyezéséről az Önkormányzat a Közszolgáltató bevonásával évente egy alkalommal - külön díj felszámítása nélkül- lomtalanítás keretében gondoskodik. A közszolgáltatás keretében a Közszolgáltató kizárólag a lakosságnál a háztartásokban képződött, de a rendszeres hulladékszállításra használatos gyűjtőedényekben el nem helyezhető nagydarabos, lom hulladékot szállítja el.

 (2) Lomtalanítás keretében közterületre nem helyezhető ki:

a) építési és bontási hulladék;

b) gumiabroncs hulladék;

c) gépjármű roncs, vagy termékként tovább nem használható jármű;

d) az ipar, mezőgazdaság vagy szolgáltatási tevékenység során képződött hulladék;

e) veszélyes hulladék;

f) háztartásokban keletkező vegyes hulladék;

g) elkülönítetten gyűjtött papír, műanyag és fém hulladék;

h) kerti biohulladék.

 (3) A (2) bekezdésben felsorolt anyagokat a tulajdonosnak saját költségén a Letenyei Hulladékudvarba kell szállíttatnia.

 (4) A lomtalanítás alá tartozó háztartási hulladékot úgy kell elhelyeznie az ingatlantulajdonosnak, hogy az a jármű- és gyalogos forgalmat ne zavarja, a zöldterületeket és a növényzetet ne károsítsa, továbbá ne járjon baleset vagy károkozás veszélyének előidézésével.

**A települési hulladékhoz kapcsolódó hulladékgazdálkodási közszolgáltatás**

**szüneteltetése**

 **16. §** (1) Szüneteltethető a települési hulladékhoz kapcsolódó hulladékgazdálkodási közszolgáltatás kötelező igénybevétele azokon az ingatlanokon, amelyekben legalább 30 napig senki sem tartózkodik (üdülőként nyilvántartott, valamint időlegesen használt), s emiatt azokon települési hulladék nem keletkezik.

 (2) A hulladékgazdálkodási közszolgáltatás szüneteltetése üdülőként nyilvántartott ingatlanok esetében legfeljebb évente 6 hónapos időszakra terjedhet ki. Az ingatlantulajdonos köteles évente a fennmaradó 6 hónapos időszakra közszolgáltatási díjat fizetni, melynek mértéke havonta az állandó lakóingatlanok esetében meghatározott havi díjjal egyezik meg.

 (3) A közszolgáltatás igénybevételének szünetelésére vonatkozó igényét az ingatlantulajdonos a szünetelés kívánt kezdő időpontja előtt legalább 30 nappal köteles bejelenteni a Közszolgáltatónak.

 (4) Ha a szüneteltetés (1) bekezdés szerinti feltételében változás következik be, az ingatlantulajdonos a Közszolgáltatónak haladéktalanul írásban köteles azt bejelenteni, és a közszolgáltatást a továbbiakban igénybe venni.

 (5) Ha a szünetelés ideje alatt hulladékgazdálkodási közszolgáltatás körébe tartozó települési hulladék kerül kihelyezésre az előírt gyűjtőedényben, úgy – az ingatlantulajdonos egyidejű értesítése mellett - a Közszolgáltató a települési hulladékot köteles begyűjteni és elszállítani a hulladék mennyiségének megfelelő díj felszámítása mellett.

**A közszolgáltatási díjfizetés**

 **17. §** (1) A települési hulladékhoz kapcsolódó hulladékgazdálkodási közszolgáltatás igénybevételéért ingatlanhasználó a közszolgáltatási díjat a 2012. évi CLXXXV. tv. (hulladéktörvény) 38. § és 39. §-ában, valamint az állami hulladékgazdálkodási közfeladat ellátására létrehozott szervezet kijelöléséről, feladatköréről, az adatkezelés módjáról, valamint az adatszolgáltatási kötelezettségek részletes szabályairól szóló 69/2016. (III. 31.) Korm. rendeletben foglaltak szerint a Koordináló Szerv részére számla alapján köteles megfizetni.

 (2) Az üdülőként használt ingatlanok esetében - ha az üdülő tulajdonosa írásban igazolhatóan másként nem rendelkezik – a Közszolgáltató minden év április 1-től szeptember 30-ig terjedő időszakban végzi a hulladékszállítást, a közszolgáltatás díját tartalmazó számlát is ezen időszakban állítja ki a Koordináló Szerv.

 (3) Nem tagadhatja meg a közszolgáltatási díj megfizetését az, aki a települési hulladékkal kapcsolatos kötelezettségeit nem teljesíti, feltéve, hogy a Közszolgáltató a közszolgáltatást felajánlja, vagy a közszolgáltatás teljesítésére rendelkezésre áll, vagy a teljesítést igazolja. Az ingatlantulajdonos – e rendeletben a 15. §-ban meghatározott kivétellel – akkor is köteles közszolgáltatási díjat fizetni, ha a Közszolgáltató igazolni tudja, hogy felajánlotta az ingatlantulajdonosnak a szolgáltatás nyújtását vagy a szolgáltatás nyújtására rendelkezésre állt.

 (4) A Koordináló Szerv kezeli a közszolgáltatás keretében keletkező kintlévőségeket.

 **18. §** (1) Az ingatlan tulajdonosának változása esetén a közszolgáltatás díját a tulajdonosváltás bejelentése hónapjának utolsó napjáig a régi, azután pedig az új ingatlantulajdonos köteles fizetni.

 (2) A háztartási hulladékhoz kapcsolódóan elvégzett közszolgáltatás alapján a fizetendő közszolgáltatási díjat az ingatlantulajdonos havi számlázás alapján, tárgyidőszakban köteles megfizetni.

 (3) Az ingatlantulajdonosnak nem kell közszolgáltatási díjat fizetni azokra a hónapokra, amelyek során a közszolgáltatás igénybevételére vonatkozó kötelezettsége a 16.§ alapján szünetelt.

 **19. §** (1) A hulladékgazdálkodási közszolgáltatás igénybevételéért az ingatlantulajdonost terhelő díjhátralék és az azzal összefüggésben megállapított késedelmi kamat, valamint a behajtás egyéb költségei adók módjára behajtandó köztartozásnak minősülnek.

 **A közszolgáltatással összefüggő személyes adatok kezelése**

 **20.** § A közszolgáltatással összefüggő személyes adatokat (közszolgáltatást igénybe vevő neve, lakcíme, születési helye és ideje, anyja neve) a Közszolgáltató és a Koordináló Szerv köteles zártan kezelni a magasabb szintű jogszabályok rendelkezései szerint, és az adatbázist kizárólag közszolgáltatói tevékenységéhez, illetve az ahhoz kapcsolódó kintlévőségek kezeléséhez használhatja fel.

 **21. §** Az adatvédelmi és az egyéb adatszolgáltatásokra vonatkozó jogszabályok rendelkezései által meghatározott keretek között Bázakerettye Község Önkormányzata köteles átadni Közszolgáltatónak és a Koordináló Szervnek a közszolgáltatói kötelezettsége hatékony és folyamatos ellátásához szükséges, kezelésében lévő közérdekű adatokat és információkat.

 **22. §** A Közszolgáltató és a Koordináló Szerv kizárólag a közszolgáltatás kialakítása és fenntartása céljából, a kötelező közszolgáltatás nyújtására irányuló jogviszony időtartama alatt, valamint e jogviszony megszűnését követően a jogszabályokban előírt iratmegőrzési kötelezettség időtartama alatt kezelheti a közszolgáltatással érintett ingatlantulajdonos Ht-ben meghatározott és a közszolgáltatás ellátásához szükséges személyes adatokat.

**Ingatlanok, közterületek tisztán tartása**

 **23. §** (1) Az Önkormányzat köteles gondoskodni a közterületek rendszeres tisztításáról, portalanításáról, a téli üzemeltetés megszervezéséről (hóeltakarítás, síkosság-mentesítés), a hulladék összegyűjtéséről és elszállításáról szerződéses jogviszonyban álló szolgáltató útján.

 (2) Az Önkormányzat a jogszabályokban előírtak alapján gondoskodik a közutak állapotának felülvizsgálatáról és a szükséges javítások elvégzéséről, járdák létesítéséről, az úttest és a járda közötti zöldsávban lévő árkok, csapadékvíz-elvezető rendszerek terv szerinti kialakításáról.

 **24. §** (1) Az ingatlan tulajdonosa köteles gondoskodni:

 a) az ingatlan előtti járdaszakasz (járda hiányában 1 méter széles területsáv), valamint az úttestig terjedő közterület tisztántartásáról, a nyílt árkok folyamatos rendben tartásáról, továbbá műtárgyainak tisztításáról, a csapadékvíz zavartalan lefolyását akadályozó anyagok és hulladékok eltávolításáról;

 b) a lakások és a nem lakás céljára szolgáló helyiségek (kapualj, lépcsőház, folyosó, pince, padlástér, stb.) valamint udvarok és kertek környezet-egészségügyi (köztisztasági-, települési környezet tisztasági) tisztántartásáról, rendszeres takarításáról, rovar- és rágcsáló-mentesítéséről.

 (2) Tilos a csapadékvíz-elvezető, szikkasztó árkok betemetése.

 (3) Tilos az ingatlanokon minden olyan lom, hulladék tárolása, mely veszélyezteti az emberi egészséget, szennyezi a környezetet és rontja a rendezett faluképet.

 **25. §** (1)Az ingatlan tulajdonosa téli időszakban, havazást követően az ingatlanát közvetlenül határoló közterületen lévő járdáról a havat, jeget haladéktalanul köteles eltakarítani, a síkosság mentesítést elvégezni.

 (2) A jégmentesítésre homokot, hamut, fűrészport, kőporlisztet kell szóróanyagként használni. A szóróanyag beszerzéséről a tisztántartásra, síkosság-mentesítésre kötelezettnek kell gondoskodnia.

**ZÁRÓ RENDELKEZÉSEK**

**Hatálybalépés**

**25. §** (1) Ez a rendelet 2016. június 30-án lép hatályba.

(2) Hatályát veszti Bázakerettye Község Önkormányzata Képviselő-testületének a települési hulladékkal kapcsolatos közszolgáltatásról, a hulladékgazdálkodás és a köztisztaság helyi szabályairól szóló 6/2014.(VII.7.) önkormányzati rendelete.

Bázakerettye, 2016. június 29.

|  |  |
| --- | --- |
| Iványi László | Dr. Resch Karolina |
| polgármester | jegyző |

A rendelet kihirdetve: 2016.július 8. napján.

Dr. Resch Karolina

jegyző